Ilustracija: Hina

JUTROS se u zagorskom mjestu Kuzminec dogodilo teško ubojstvo. 51-godišnji Milan Risek, poznatiji pod nadimkom Stipek, do smrti je zatukao vlastitu majku, 89-godišnju Jelenu Risek, javlja zagorje.com.



Polcija je nešto poslije pet sati ujutro dobila dojavu o ubojstvu u Kuzmincu, u općini Mihovljan. Iako očevid još traje, policija je potvrdila kako je na mjestu zločina pronađeno mrtvo tijelo žene koju je, kako policija sumnja, ubio njezin sin.



Izvori bliski policiji tvrde da ju je Risek nasmrt prebio zasad nepoznatim predmetom. Žena je bila teško bolesna, već dvije godine prikovana za krevet, a o njoj se brinula šogorica koja živi u neposrednoj blizini.



Kako pričaju mještani, 51-godišnji Milan bolovao je od PTSP-a. Također su kazali kako je bio sklon alkoholu te da je često imao ispade bijesa.



Riseka je privela interventna policija. O motivu ubojstva zasad se ništa ne zna.